# Usklađivanje radne i porodične sfere u Srbiji

Usklađivanje porodične i profesionalne sfere predstavlja deo strategije svake porodice. Zasnivanje braka, a posebno dobijanje deteta zahteva usklađivanje supružnika/partnera:

1. oko načina korišćenja vremena - vreme na poslu može biti korišćeno kao regularno radno vreme, prekovremeni rad, skraćeno radno vreme ili kroz fleksibilne aranžmane oba ili jednog supružnika. Unutar porodice je ključno kako se vreme koristi za staranje o deci, starim osobma i za kućni rad.
2. oko očekivanja od posla i porodice, Očekivanja posla podrazumevaju zahteve koji se postavljaju radnicima i stepen sigurnosti posla. U porodičnom miljeu se odnosi na supružnička, dečija i srodnička očekivanja.
3. načina upotrebe različitih resursa - Kapitali se dele na one koji dolaze iz sfere rada poput različitih angažmana koji čine deo paketa roditeljske podrške na radu (skraćeno radno vreme, briga o deci na poslu i sl.), one koje dolaze iz državnog sistema i uključuju različite pakete podrške roditeljstvu, a unutar porodice lični, porodični i socijalni kapital.

Supružnici porodičnu i privatnu sferu usklađuju tako što primenjuju jednu od dve strategije **(Slajd 2):**

1. smanjenje zahteva, ili
2. povećanje resursa.

U prvom slučaju to može da znači da u sferi rada dolazi do smanjenje broja radnih sati, odustajanja od posla, odbijanja prekovremenog rada, odbijanja napredovanja u karijeri. U drugom to znači povećavanje obima posla za oba ili jednog supružnika, samozapošljavanje, a unutar domaćinstva unajmljivanje plaćene pomoći za kućni rad i/ili ojačavanje srodničke mreže podrške (Voydanoff, 2005: 826). Koju će strategiju porodica imati, zavisi od institucionalnih rešenja, sistema socijalne podrške, radne kulture i resursa koje poseduje porodica.

**Stopa zaposlenosti** **(slajd 5)** u poslednjih 15 godina beleži izvestan pad za oba pola što je, s jedne strane, rezultat starenja stanovništva, ali u mnogo većoj meri rezultat dodatnog povećanja nezaposlenosti nakon 2008. godine. Razlika između zaposlenosti muškaraca i žena se u ovom periodu nešto intenzivnije smanjuje, ali ne kao rezultat povećanog zapošljavanja žena, već usled povećanog gubitka posla među muškarcima. Podaci ukazuju da je i u populaciji mladih došlo do pada zaposlenosti i povećanja udela nezaposlenih lica od 2008. godine, odnosno od otpočinjanja ekonomske krize, i da je izvestan oporavak usledio od 2012. godine. Međutim, gotovo neznanto smanjenje nezaposlenosti je praćeno značajnim smanjenjem poslova koji mladi obavljaju sa ugovorima za stalno (sa 80,4% 2008. godine opada na 68,4% 2014. godine učešće onih koji imaju stalne radne pozicije) i povećanjem učešća onih poslova sa privremenim i povremenim ugovorima (sa 14% 2008. godine na 26% 2014. godine) prema podacima istraživanja Ankete o radnoj snazi. Istovremeno se povećava udeo mladih koji ne uspevaju iz radnog odnosa da ostvare prava na penzijsko i zdravstveno osiguranje, kao i na plaćeni godišnji odmor i bolovanje (Stanojević, 2015).

Postajanje roditeljem postavlja drugačije opcije pred muškarce i žene na tržištu rada. Podaci nam govore da sa dobijanjem deteta rastu stope zaposlenosti i muškaraca i žena. Imajući u vidu da mladi najčešće ističu da im je za odlučivanje na ovaj korak neophodan posao, pretpostavljamo da je povezanost takva da do odluke da se dobije dete dolazi najčešće nakon dobijanja posla, i da je u tom smislu značajnija zaposlenost muškarca. Sa povećanjem broja dece dolazi do pada zaposlenosti žena i konstantnog stepena upošljenosti muškaraca, čime se rodni jaz povećava na tržištu rada.

Jasnije podatke o rodnim **disproporcijama koje nastaju na tržištu rada** prilikom tranzicije u roditeljstvo dobijamo ukoliko pogledamo statističke pokazatelje na tržištu rada mladih starosti 18–35 godina koji jesu i koji nisu roditelji **(slajd 6).** Stope nezaposlenosti i mladića i devojaka su gotovo iste, u proseku svaki treći devojka i mladić ne rade. Nešto je više mladića među zaposlenima s obzirom na to da oni nešto ranije ulaze na tržište rada i nešto više devojaka u procesu obrazovanja. Dobijanje deteta drastično menja proporcije muškaraca i žena na tržištu rada. Stopa nezaposlenosti žena ostaje ista, ali nezposlenost muškaraca drastično opada. Dodatno se svaka osma žena povlači privemeno ili trajno u neaktivnost (kao domaćica). Istovremeno se povećava zaposlenost i muškaraca i žena, ali značajno više muškaraca.

Ovi rezultati ukazuju da roditeljstvo sa sobom nosi pritisak na značajan broj žena da se privremeno ili stalno povuče sa tržišta rada, a na sve muškarce da se intenzivnije uključe. Na ovaj način se pojačava podela na privatnu i javnu sferu, i aktiviraju normativi muškarca kao hranioca a žene kao negovateljice (videti detaljnije u Tomanović, Stanojević, Ljubičić 2016).

Ipak, kada je reč o **dominantnom modelu angažmana na tržištu** rada svih roditelja, u Srbiji je najzastupljeniji obrazac u kojem su oba supružnika zaposlena puno radno vreme. Na osnovu podataka o porodičnim domaćinstvima48 u čak 71,1% porodica oba supružnika su zaposlena, u 18,5% je muškarac zaposlen, dok je supruga nezaposlena, 6% je porodica u kojima je žena zaposlena a muškarac nije i 4,4% gde su oba supružnika van tržišta rada.

Kad je reč o strukturi raspodele radnog vremena, većina zaposlenih i muškaraca i žena radi puno radno vreme, a tek je nešto više učešće žena od muškaraca sa kraćim radnim vremenom. Socijalistički ideal je bio puna zaposlenost stanovništva sa punim radnim vremenom, podrazumevajući i zaposlenost žena. Ovaj model opstaje i danas kao kulturni obrazac planiranja profesionalnog angažmana i kao oblik usklađivanja porodične i profesionalne sfere. Ali nažalost ni privredni ambijent, ni organizaciona kultura, ali ni zakonodavne prakse Srbije nisu naročito osetljivi za roditeljske obaveze i optimalne oblike usklađivanja porodičnih i profesionalih obaveza. Najčešća strategija u slučaju nemogućnosti unajmljivanja stručnih usluga za čuvanje dece, ili nedostatka roditeljske/srodničke podrške oko dece i domaćinstva, jeste privremeno povlačenje se tržišta rada žena. Nerazvijena privreda i nedovoljno regulisana sferarada češće dovode do nadeksploatisanja nego do izlaženja u susret roditeljima. Posebno su mladi roditelji iz nižih društvenih slojeva izloženi ovim rizicima.

**Rodni jaz na tržištu** je vidljiv i u zaradama muškaraca i žena. Iako su prosečne zarade (zaposlenih kod pravnih lica) u poslednjoj deceniji nominalno porasle gotovo tri puta, istovremeno je rastao i jaz u visini plata između muškaraca i žena. Zanimljivo je da 2004. godine razlike u prosečnoj visini plate između muškaraca i žena nisu postojale, deceniju kasnije,

2013. godine, razlika je iznosila oko 12 procentnih poena. Žene 2013. godine uspevaju da ostvare u proseku 88,5% plate svojih kolega, (*Žene i muškarci*, 2014: 76). U gotovo svim sektorima delatnosti muškarci imaju viša primanja, što ukazuje na to da zauzimaju više pozicije unutar radnih organizacija, ali i na mogućnost da za isti rad budu bolje plaćeni. Na svim nivoima stepena obrazovanja, prosečna zarada žena je niža i kreće se 65–85% plate muških kolega. Zanimljivo je da je najveći rodni jaz među visokokvalifikovanima (žene ostvaruju 65,6% plate kolega), zatim kvalifikovanim radnicima (76,9%) i visokoobrazovanima (76,6%), dok je manji kod onih sa srednjom (85,5%) i višom stručnom spremom (84,7%) (Republički zavod za statistiku, 2014).

Nezaposlena lica koja trenutno ne traže posao iznose različite porodične razloge zbog kojih su sprečeni da se angažuju. Prema podacima Republičkog zavoda za statistiku, 2013. godine svega 0,3% muškaraca ne traži posao usled brige o deci ili odraslim nesposobnim licima za razliku

od 6,2% žena, 2,6% muškaraca navodi lične ili porodične razloge, a iste razloge čak 11,8% žena (*Žene i muškarci*, 2014: 73).

Da ne bi postojala dilema *ko će od supružnika raditi a ko čuvati decu*, dilema koja može samo dovesti do reprodukcije patrijarhalnih odnosa i vrednosti, neophodno je ne samo da postoji pravna regulativa koja omogućuje ravnopravan pristup tržištu rada već i realni uslovi za usklađivanje sfere rada i porodičnog života za oba roditelja. Za to je neophodno postojanje solidne mreže predškolskih ustanova. *Obuhvat predškolskih ustanova i vrtića* u Srbiji je i dalje relativno nizak, bez obzira na napore tokom socijalističkog perioda kada je značajno unapređena ova infrastruktura. Podaci50 iz 2010. godine ukazuju da je ukupan obuhvat predškolske dece (do 7 godina starosti) 31,1%.51 U uzrastu do 3 godine obuhvat je svega 19,1%, dok je nešto veći u uzrastu od 4 do 7 godina i iznosi 41,9%. Podaci otkrivaju i regionalnu neujednačenost pristupa predškolskim ustanovama i vrtićima. U najboljoj situaciji su deca i roditelji sa područja grada Beograda gde je ukupni obuhvat dece 36,7%, od čega je do 3 godine obuhvaćeno 14,6%, a od 4 do 7 godina 59,2% dece. Nešto je nepovoljnija situacija u Vojvodini gde je obuhvat 35,6%, od čega je 9,9% dece do 3 godine u vrtićima i 59,2% dece između 4 i 7 godina. Najmanje dece u predškolskim ustanovama je u centralnoj Srbiji gde svega 17,9% dece pohađa predškolske ustanove, od čega je tek svako dvadeseto dete (5,1%) do 3 godine u vrtiću,

kao i manje od trećine (29,5%) dece starosti 4–7 godina. U centralnoj Srbiji je inače slabije razvijena infrastruktura, pa je i više slučajeva kada deca nisu primljena u obdanište zbog nedovoljnih kapaciteta.

***Unutarporodični odnosi***. U sferi podele rada i moći unutar domaćinstva u Srbiji vlada prilično visok stepen rodne asimetrije. U raspodeli rada unutar domaćinstva prisutan je dominantno patrijarhalni model. Gotovo sav kućni rad, koji uključuje kuvanje, pranje, peglanje, čišćenje, nega dece i briga o školskim obavezama dece, obavljaju najčešće samostalno ženski članovi domaćinstva. Upoređivanje rezultata u dva talasa istraživanja (2003. i 2007. godine) ukazuje na veoma male pomake u ovoj sferi, tako što se muškarci nešto češće uključuju u ove poslove, ali je asimetrija i dalje veoma velika (Babović, 2009b: 139). Čak i kada su žene formalno zaposlene, one obavljaju dvostruki posao, plaćeni na tržištu rada i neplaćeni kućni posao (Babović, 2009a). Do gotovo identičnih podataka dolazi i Blagojević (Blagojević, 2002). Njeni rezultati pokazuju da su žene zadužene za sve domaće poslove bez obzira na to da li su zaposlene, a da se nešto češće muškarci i deca uključuju oko dnevnih kupovina i

plaćanja računa.

Veoma je zanimljivo da mladi u velikoj meri reprodukuju obrasce svojih roditelja koji su, kada je reč o podeli kućnog rada, veoma patrijarhalni. Dva talasa istraživanja mladih starosti 18–35 godina (2003. i 2011. godine) ukazuju nam da i među njima najveći deo poslova u kući obavljaju ženski članovi domaćinstva, i to najviše majke, a potom ćerke. Kada mladi osnuju svoju porodicu, najveći deo poslova obavlja supruga. Obavljanje ovih poslova ne varira značajno u odnosu na obrazovanje, socioekonomski status i mesto stanovanja ni muškaraca ni žena ukazujući nam da je u pitanju kulturni model koji je prisutan bez obzira na obrazovanje,

mesto života ili materijalni standard mlade osobe (Tomanović, Ignjatović, 2004; Tomanović, 2012а).

Do sličnih zaključaka dovodi nas i nalaz da unutar domaćinstava žena češće ima izvršnu ulogu u odlučivanju o svakodnevnoj potrošnji, dok je u nadležnosti muškarca strateško upravljanje novcem – donošenje odluka o ključnim stvarima za domaćinstvo. I u ovom slučaju je u dva talasa istraživanja potvrđeno izvesno opadanje asimetričnog patrijarhalnog načina odlučivanja, ali i dalje opstaje dominantan model sa rodno segregiranim domenima interesovanja i moći unutar njih (Babović, 2009b: 148).

Kada je reč o roditeljskom angažovanju oko dece, više anketnih istraživanja imaju slične rezultate koji ukazuju da veći deo nege i brige preuzima žena – supruga/majka (Tomanović-Mihajlović, 1997; Blagojević, 1997; Babović, 2009b; Blagojević-Hjuson, 2013; Babović, 2009a; Tomanović, 2012a). Rezultati pokazuju, kao i kod podele kućnih poslova, prisutan trend povećanog uključivanja očeva u poslove oko dece, ali su te promene tako male da i dalje najveći deo roditeljskih obaveza obavlja majka (Babović, 2009b; Blagojević-Hjuson, 2013). U ukupnoj podeli domaćih poslova očevi se nešto više uključuju u poslove oko dece nego u svakodnevne aktivnosti koje podrazumevaju održavanje domaćinstva (Babović, 2009b: 139). Između roditelja postoji manje-više jasna podela roditeljskih aktivnosti, i kada je dete malo i kada odraste. Dok je dete malo, sve aktivnosti oko njega (koje uključuju hranjenje, kupanje, prepovijanje/oblačenje, zabavljanje i uspavljivanje dece) više obavljaju majke nego očevi.

Asimetrija je najveća kod repetitivnih aktivnosti, odnosno hranjenja, kupanja i prepovijanja, a nešto manja kod interaktivnih – zabavljanja i uspavljivanja dece (Tomanović, 2010a: 188). Iako nešto manje izražena, rodna asimetrija je prisutna i kod brige oko velike dece, brige koja uključuje aktivnosti posredovanja roditelja sa spoljnim svetom za dobrobit deteta, odnosno komunikaciju sa vrtićem, školom, domom zdravlja i sl.